《寄题柳郎中留客潏》
宋代·刘挚

主人真爱客，留客彻归路。清溪环醉堂，客起惊四顾。

人生异智愚，所急随所慕。仆仆声利徒，昼夜无息虑。

虽有此不乐，身留意已骛。惟同主人心，乃知此中趣。

主人韵潇洒，恬不役世故。对物心有忘，简言理自悟。

清风元紫芝，令德黄叔度。即之久益亲，不知变朝暮。

况复樽有酒，琴奕左右布。鱼鸟驯不惊，孰与醉妖嫭。

主人意于客，可谓甚无负。速应架溪流，坦坦堂下步。

客至不须留，听客自来去。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。